
Sülysáp Nagyközség Önkormányzata

Polgármesterétől

2241 Sülysáp, Szent István tér 1.

Telefon, fax: (06-29) 435-001, (06-29) 435-003

NYILVÁNOS
Szám: 8274-3/2011
Előterjesztést készítette: Horinka László polgármester és Kántor Erzsébet testületi üi.

Előterjesztés elkészítésének időpontja: 2011. december 6.
Előterjesztést véleményezi: -

Döntés módja: nyílt szavazás, egyszerű szótöbbség 
Mellékletek: Tájékoztató (előterjesztéshez csatolva)
E L Ő T E R J E S Z T É S

Sülysáp Nagyközség Önkormányzata Képviselő-testületének
2011. december 14-én tartandó munkaterv szerinti ülésére

1. napirendhez

Tárgy:
Tájékoztató a lejárt határidejű határozatokról és az előző ülés óta történt fontosabb eseményekről
Tisztelt Képviselő-testület!
Az Önkormányzat Szervezeti és Működési Szabályzatáról szóló 14/2009. (XII. 22.) rendelet 19. § (5) és 25. § (5)-(6) bekezdése a melléklet szerint tájékoztatást adok a lejárt határidejű határozatokról és az előző ülés óta történt fontosabb eseményekről.

Kérem a tisztelt Képviselő-testületet, hogy a tájékoztatót megtárgyalni és az erről szóló határozatot az alábbiak szerint elfogadni szíveskedjen.
…/2011. (XII. 14.) ÖKT határozati javaslat

Sülysáp Nagyközség Önkormányzatának Képviselő-testülete a
1./ a lejárt határidejű képviselő-testületi határozatokról és az előző képviselő-testületi ülés óta történt fontosabb eseményekről szóló, az SZMSZ 19. § (5) és 25. § (5)-(6) bekezdése szerint előterjesztett polgármesteri tájékoztatót elfogadja, egyúttal
2./ 115/2011. (VI. 9.) ÖKT határozatának végrehajtási határidejét 2012. február 29-ére módosítja.
Határidő: azonnal

Felelős: polgármester

Sülysáp, 2011. december 6.


Horinka László s.k.


polgármester
Láttam!

Sülysáp, 2011. december .

Tóth Krisztina s.k.
jegyző
TÁJÉKOZTATÓ 

a lejárt határidejű határozatokról és 

az előző testületi ülés óta történt fontosabb eseményekről
I. Tájékoztató a lejárt idejű határozatokról

A Képviselő-testület 2011. november 10-ei ülése óta 3 képviselő-testületi döntés végrehajtási határideje járt le az alábbiak szerint:
	Határozat száma
	Határozat kelte
	Döntés
	Határidő
	Állapot

	115/2011
	2011-06-09
	Határ utca ivóvíz-hálózatának bővítése
	2011-11-30
	Engedélyezés alatt áll, határidő hosszabbítás szükséges*

	170/2011
	2011-10-20
	Murányi Norberttel ingatlan bérleti szerződés megkötése
	2011-11-30
	Folyamatban van

	182/2011
	2011-11-09
	A Képviselő-testület 2012. évi munkatervének elfogadása
	2011. decemberi ülés
	Elfogadva


*A 115/2011. (VI. 9.) ÖKT határozatával a Képviselő-testület döntött a Határ utcai ivóvízhálózat bővítéséről. Sajnos a szakhatósági engedélyezések a vártnál lassabban haladnak, ezért a munkálatok még nem kezdődhettek meg. Kérjük a végrehajtási határidő 2012. február 29-re történő meghosszabbítását.
II. Tájékoztató az előző ülés óta történt fontosabb eseményekről
· November 7-én Drága Bálinttal a TIVI Kft ügyvezetőjével és Rakmányi Ernővel a Fundamenta személyi bankárával találkoztam. A megbeszélés célja településünk közvilágításának esetleges átalakítása volt. Vendégeink a LED-es közvilágítás előnyeiről számoltak be. Az első találkozót követte egy második is november 22-én, amikor Katus Norberttel és Mányi Zoltánnal Esztergomba látogattunk, ahol a TIVI Kft, a saját fejlesztésű LED lámpáit üzemelteti a közvilágítási hálózatban. Ez ügyben a továbblépést a jelenleg érvényben lévő közvilágítási szolgáltatónk, a KÖZVILL Zrt-vel való tárgyalás ill. megállapodás jelentheti. 

· November 8-án Polgári védelmi felkészítésen vettem részt Monoron, ahol a téli időjárással kapcsolatos tudnivalók, katasztrófa védelmi törvény módosításával összefüggő legfontosabb információk és a november 21-én megrendezésre került országos polgári védelmi gyakorlattal kapcsolatos teendők kerültek napirendre. 

· November 10-én a Tápiómenti Területfejlesztési Társulás projektvezetőjével és a közelmúltban megjelent közbeszerzési eljárás (szennyvíztisztítók építése) leendő ajánlattevőivel helyszíni bejáráson vettünk részt, a felépítendő szennyvíztisztító területén. A helyszíni bejáráson hét cég képviseltette magát. 

· November 10-én került sor a P+R parkolók második ütemének ellenőrzésére a Pro-Régió Kft. három munkatársának közreműködésével.

· November 14-én Dr. Bori Andreával és Tábori Péterrel, az Estikék Idősek Otthonának vezetőivel találkoztam, mivel szükségessé vált a feladat-ellátási szerződés módosítása, tekintettel tevékenységük bővülésére. 

· November 14-én állampolgársági eskütételre került sor.

· November 15-én, Maglódon, ünnepélyes keretek között vette kezdetét a MÁV 120a vonalának állomásait érintő rekonstrukciós munka. Ennek az állomás rekonstrukciós munkának a keretében a vonal állomás épületeinek felújításra kerül sor: új fűtési rendszer, korszerű vizesblokkok, új nyílászárók, és a homlokzat felújítása valósul meg. 

· November 15-én Farkas István piarista atya előadásán vehettem részt a Szent István Általános Iskolában. Az előadás célja a hamarosan elfogadásra kerülő köznevelési törvény legfontosabb intézkedései. 

· November 16-án részt vettem az ÖKOINDUSTRIA Nemzetközi Környezetipari, Energiahatékonysági és Megújuló energiaforrások szakkiállításán, a budapesti SYMA csarnokban.
· November 16-án Tápiószecsőn közmeghallgatáson vettem részt a Tápiómenti Települések Csatornamű Vízgazdálkodási Társulat képviseletében.
· November 17-én Pest Megye Önkormányzatának Szervezésében Sportkonferencián vettem részt Katus Norbert képviselő úrral a megyeházán, ahol Pest Megye Önkormányzatának felkérésére a képviselő úr tartott előadást a sülysápi civil élet támogatásáról, azon belül a sport finanszírozásáról.
· November 17-én került sor a P+R parkolók második ütemének második ellenőrzésére, ami Budapesten a MÁV központi épületében zajlott, önkormányzatunkat Farkas Mónika képviselte.
· November 21-én került sor a Polgármesteri Hivatalban korábban indult fegyelmi eljárás lezáró tárgyalására. 
· November 21-én a polgári védelmi országos gyakorlat keretében településünk riasztó értesítő raja úgynevezett „morgató” próbát hajtott végre, településünk három szirénáján. 

· November 23-án a Nemzeti Adó- és Vámhivatal ellenőrzést tartott önkormányzatunknál a helyi autóbusz járat működésével kapcsolatban. Az ellenőrzés kertében jegyzőasszonnyal és a bérletek árusításába, a vállalkozó által bevont személyekkel beszélgettek a NAV munkatársai. 

· November 23-án Újszilváson adták át az ország legnagyobb naperőművét; az átadáson magam is részt vettem. 

· November 24-én Monoron a Helyi Védelmi Bizottság tartott ülést, az ülésen részt vettem. 

· November 28-án ismét állampolgársági eskütételre került sor: Marosvásárhelyről egy egygyerekes család tette le az esküt. 

· November 29-én ülést tartott a Sülysápért Közalapítvány kuratóriuma és döntést hozott az alapítványhoz érkezett célzott támogatások odaítéléséről (helytörténeti kiállítás).
· November 30-án önkormányzatunk a VÁTI-nál leadta a bölcsőde projekttel kapcsolatos utolsó kifizetési kérelmet, majd néhány nap múlva jött a hír, hogy jóváhagyták, és rövidesen utalják a mintegy 43 millió forintos összeget. 

· November 30-án az ÖKOVÍZ Kft. ügyvezetőjével, Varjú Tamással találkoztam. A megbeszélésen a hulladékgazdálkodási törvény esetleges változása, a jövő évi díjak, valamint a szelektív gyűjtés kerültek napirendre. 

· November 30-án az ESZB döntött a Bursa Hungarica felsőoktatási ösztöndíj pályázatokról.
· November 30-án részt vettem a mendei Polgármesteri Hivatal akadálymentesítésének záró rendezvényén, valamint a sülysápi óvó nénik, gyerekeknek készített színházi előadásán, a WAMK-ban.

· December 1-én, találkoztam Németh Istvánnal, aki közvilágításban járatos szakember és ő elmondta aggályait a LED-es közvilágítással kapcsolatban. Elsősorban a LED lámpák élettartamára vonatkozóan fogalmazott meg óvatos kritikát.
· December 3-án került sor a fogyatékkal élők délutánjára a WAMK-ban, valamint a sülysápi Vöröskereszt szervezésében, a véradók napja megrendezésére a Szent István Általános Iskolában, mindkét rendezvényen részt vettem.

· December 5-én az Estikék Idősek Otthonába is ellátogatott a mikulás, itt a sápi ovisok is képviselték önkormányzatunkat.

A Polgármesteri Hivatal akadálymentesítési munkálatai a tervezett ütemhez képest némi csúszásban vannak, a vállalkozó szerint ez a felmerült többlet és pótmunkákra vezethető vissza. Az én véleményem azonban az, hogy ez semmiképpen nem okozhatna három hetes csúszást. Szintén az akadálymentesítési munkálatokkal összefüggő hír, hogy a felmerült többlet és pótmunkák miatt jelentős összegű számlát szeretne benyújtani a vállalkozó, amivel kapcsolatban több tárgyaláson is túl vagyunk, de végleges számot még nem tudok mondani. 

A gazdasági terület kialakításával kapcsolatban felmerült csereerdősítés ez év április-májusában készült el, azonban úgy látjuk, hogy a csemetéknek csupán 20-30 %-a élte túl a rendkívül száraz elmúlt hónapokat, ezért a területet újra kell erdősítenünk. 

A Pest Megyei Kormányhivatal Munkaügyi Központja Monori kirendeltsége a napokban arról tájékoztatott minket, hogy december 10-től, 10 fő foglalkoztatására nyílik lehetőségünk, így az előbbiekben említett erdősítési feladtok akár még az idén elvégezhetők.

Szintén a napokban érkezett hír, hogy a Pest Megyei Kormányhivatal Munkaügyi Központja Monori kirendeltségét 2011. december 1-től a mindannyiunk által jól ismert Sárközi Zsolt vezeti. 

Sülysáp, 2011. december 6.

Horinka László s.k.

